पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना गाइडलाइन को देखते हुए अब विवाह में कम ही लोगों को बुलाया जा रहा है। शुक्रवार को जिले के खिंवाड़ा कस्बे में एक अलग ही नजारा देखने को मिला। मेवी कला गांव से बिना बैंड-बाजे के साथ दूल्हे सहित 21 बाराती बैल-ऊंटगाड़ी पर बारात लेकर खिंवाड़ा पहुंचे। बारात में पांच बैलगाड़ी, 11 ऊंट व घोड़े शामिल थे।
सात किलोमीटर का सफर तय करने में लगे 2 घंटे
क्षत्रिय युवक संघ के ओंकार सिंह सोलंकी ने बताया की मेवी कला निवासी चैल सिंह (कृषि अधिकारी) के पुत्र हर्षवीर सिंह की शादी खिंवाड़ा निवासी महेंद्र सिंह उदावत की पुत्री रीनू उदावत (व्याख्याता) के साथ होनी थी। विवाह को लेकर खिंवाड़ा से सात किलोमीटर दूर मेवी कला से शुक्रवार शाम 4 बजे बारात रवाना हुई जो जो करीब 2 घंटे में मुख्य मार्गों से होकर खिंवाड़ा पहुंची।
बैल व ऊंटगाड़ियों को सजाया
बारात को लेकर बैल गाड़ी व ऊंट गाड़ी को सजाया गया। दूल्हे के परिवार ने सरकारी गाइड लाइन की पालना करते हुए बैलगाड़ी में दो-दो बारातियों को मास्क लगाकर व सोशल डिस्टेंस के साथ बिठाया। बारात को रास्ते में लोग देखते नजर आए।
इधर, बिना मास्क मिले दूल्हे का काटा चालान
सिरियारी थाना ने कोरोना महामारी की गाइड लाइन की पालना नहीं करने पर बिना मास्क मिले दूल्हा का 500 रुपए का चालान काटा गया। थानाधिकारी सुरेश सारण ने बताया कि शुक्रवार शाम को गुड़ा मोखमसिंह चौराहा पर गश्त कर रहे थे। इस दौरान जेतपुरा से बारात आ रही थी। दूल्हे श्रवण कुमार ने मास्क नहीं लगा रखा था। बाद में पुलिसकर्मियों को देख उसने मास्क लगाया। जिस पर दूल्हे का 500 रुपए का चालान काटा गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn